钦定古今图书集成/理学汇编/学行典/第226卷 > 《上皇子书》前人
## 钦定古今图书集成/理学汇编/学行典/第226卷 > 《上皇子书》前人

某熟思以为切于皇子之躬行者，一曰尽孝敬。昔文
王为世子也，朝于王季日三，鸡初鸣至寝门外，问内
侍之御者曰：“今日安否何如？”内侍曰：“安。”世子乃喜。日
中又至亦如之，及暮又至亦如之。夫其心乎爱亲，无
斯须敢离，是不当以礼文观也。是当于礼文之外思
其所谓翼翼小心，不敢怠遑者，则得之矣。愚不知皇
子所以躬行乎此者，能如世子之翼翼否乎？朔望常
仪，尚多阙疏；晨昏至情，未必孚洽。一月之内，侍君亲
者凡几；一岁之内，侍君亲者凡几。若此者，皇子兢兢
自省之日也。《子》曰：“为人子者止于孝。”又曰：“所求于子
以事父。未能也。”道本非难行，反而求之，是诚在我。惟
皇子玩诚身悦亲之旨，谨先意承志之思。念兹在兹。
无有闲断。则庶几可以言孝敬矣。